Pa wil beweerde moordenaar in die oë kykAndrea Venter (Foto: Investigative Psychology Unit, Facebook) Meer as ŉ dekade ná die gru-moord op Andrea Venter (25), sal haar gewese kêrel en vermeende moordenaar, Gerhard Jansen van Vuuren, se verhoor Dinsdag in die hooggeregshof in Johannesburg afskop. Andrea is in 2011 glo deur Jansen van Vuuren buite haar woonkompleks in Johannesburg doodgesteek. “Ek is bly dat geregtigheid nou eindelik gaan geskied. Die uitstel van die verhoor het ons lewens ontwrig,” het Andrea se pa, Dries Venter, aan Maroela Media gesê. Jansen van Vuuren het in Mei 2013, vier dae voordat die verhoor aanvanklik sou begin het, met vervalste reisdokumente uit die land na Brasilië gevlug. Interpol het hom in Junie 2020 opgespoor en hy is na Suid-Afrika uitgelewer. Jansen van Vuuren se verhoor is verlede jaar al twee keer uitgestel. ‘n Destydse foto van Gerhard Jansen van Vuuren. Venter het vroeër aan Maroela Media vertel hy ervaar frustrasie met die sloer van die saak, maar hy sal geduldig wag tot die dag wanneer Jansen van Vuuren se vonnis opgelê word. Venter sê hy verwag die hofsaak gaan emosioneel wees. Hy het vroeër ook vertel hoe hy ŉ brief aan Jansen van Vuuren geskryf het. Hy beoog om dit môre aan hom te oorhandig. “Ek sal graag hom in die oë wil kyk as ek dit vir hom gee, maar as ek nie kan nie, sal ek dit aan die advokaat oorhandig om dit vir hom te gee.” Beeldmateriaal van die kringtelevisiestelsel in die veiligheidskompleks in Lonehill, Johannesburg, waar Andrea gewoon het, wys hoe sy vanuit die kompleks na die hek probeer vlug en dan van agter af deur ’n persoon met ’n mes aangeval word. Jansen van Vuuren is as die man in die video geïdentifiseer. Volgens Venter het Jansen van Vuuren Andrea omtrent 12 keer met ŉ mes in die rug gesteek. Sy het nog vir so 150 meter vorentoe probeer hardloop. Toe steek hy haar weer twee keer in die skouer en kuit. Laastens het hy haar hoofslagaar in haar nek gesny en toe die mes in sy eie nek gesteek in ’n poging om selfmoord te pleeg. Andrea is op die toneel dood.